Ploieștiul se va colora cât de curând! Nu, nu este o metaforă! În urma unui parteneriat care urmează să fie încheiat între Societatea de Gospodărire Urbană (SGU) Ploiești și Colegiul de Artă "Carmen Sylva", va exista mai multă culoare în peisajul urban ploieștean.
"Astăzi, 12 martie a.c., directorul general al societății, dl. Măchițescu Dragoș, s-a întâlnit cu directorul Colegiului de Artă "Carmen Sylva", dl. Mircea Ițcuș, în vederea stabilirii unui parteneriat menit să imprime mai multă culoare și dinamism peisajului urban și, totodată, să promoveze valorile create de tinerele generații de artiști.
Dialogul a avut loc la sediul colegiului, oferind oportunitatea de a cunoaște o parte dintre profesori și elevi, dar și de a admira creațiile artistice ale acestora din urmă.
Considerăm că întâlnirea de astăzi reprezintă un pas decisiv în cadrul colaborării noastre, aspect care ne oferă certitudine cu privire la schimbările în bine pe care le dorim, atât pentru oraș cât și pentru ploieșteni", au transmis reprezentanții SGU Ploiești.
Dragoș Măchițescu, noul director la SGU, a confirmat faptul că, în curând va fi semnat acest parteneriat și speră ca astfel să aducă puțină schimbare în Ploiești.
"Astăzi a avut loc doar o discuție preliminară, de cunoaștere, cu conducerea Colegiului de Artă "Carmen Sylva". Parteneriatul va fi semnat săptămâna viitoare", a precizat directorul SGU.
"În cadrul acestui parteneriat urmărim, în primul rând, să valorificăm talentele copiilor de la Colegiul de Artă. Avem, din fericire, mulți copii talentați dar, din păcate, nu sunt puși în valoare suficient.
Un prim pas pe care îl avem în vedere, în cadrul noului parteneriat, este înlocuirea băncilor din Parcul Mihai Viteazul. Toate băncile noi vor fi uniforme și vopsite în antracit.
Ulterior, ele vor constitui baza pe care elevii de la Colegiul de Artă "Carmen Sylva" își vor expune talentele, fiecare dintre cei care vor participa va picta câte o bancă, pe care își vor pune și semnătura la final", a detaliat directorul Dragoș Măchițescu pentru Observatorul Prahovean.
Citește și: Elevii Colegiului de Artă Carmen Sylva din Ploiești susțin miercuri un recital la Palatul Culturii
"Împreună pentru Ploiești!
Am discutat cu directorul Colegiului de Arta "Carmen Sylva", dl. Mircea Ițcuș, despre încheierea unui parteneriat între SGU și instituția de învățământ. Ne dorim să aducem mai multă culoare și dinamism Ploieștiului nostru și în același timp, să promovăm artiștii valoroși ai tinerei generații.
Dialogul a avut loc la sediul colegiului, prilej care mi-a oferit oportunitatea de a cunoaște o parte dintre profesori și elevi, dar și creațiile artistice ale acestora din urmă.
Mărturisesc că am rămas impresionat de modul de lucru promovat de cadrele didactice și de rezultatele tinerilor artiști.
Am plecat de la Colegiul de Arte plin de energie pozitivă și convins că Ploieștiul poate fi schimbat în bine", a postat pe rețelele de socializare Dragoș Măchițescu, directorul general al SGU.